Rzeszówi Unejutumuuseum

pisi|Rzeszówi Unejutumuuseum
Rzeszówi Unejutumuuseum (poola keeles Muzeum Dobranocek w Rzeszowie) on 2008. aastal asutatud Poola muuseum, kus eksponeeritakse kollektsionäär Wojciech Jama kogutud animateemalisi esemeid, sealhulgas Poola klassikaliste nukufilmide originaalnukke. 

Muuseum avati 22. märtsil 2009, kogu ja muuseum kuuluvad nüüd Rzeszówi linnale.

Muuseumi eesmärk on tutvustada Poola animatsiooni ajalugu nukufilmide abil, mis olid eetris kanalis TVP1. Lisaks nukufilmidest pärit nukkudele on muuseumis eksponeeritud ka muid unejuttudega seotud esemeid: mänguasju, raamatuid, plakateid, filateeliatooteid, toidupakendeid, kosmeetikat (mõned veel originaalsisuga). Kogu uhkuseks on originaalnukud filmidest "Przygody Misia Colargola", "Miś Uszatek", "Plastusiowy pamiętnik", "Kolorowy świat Pacyka", "Maurycy i Hawranek". 

 Jacek ja Agatka 
Anima-unejutud olid väga populaarsed. Neid näidati kanalil TVP1 õhtuti kell 19.00 ja unejutt kestis kümmekond minutit. Esimene animeeritud unejutt läks eetrisse 2. oktoobril 1962, tegemist oli filmiga "Jacek i Agatka". Esimesed osad jõudsid vaatajateni otseülekandes ning neid ei salvestatud. Sari vennast ja õest Jacekist ja Agatkast jäi eetrisse kuni 1972. aastani.  

Selle filmi peategelased on unejutumuuseumis eksponeeritud. 

 Miś Uszatek – Karu Lontkõrv 

Poola laste jaoks on kõige tuntumad nukktegelased laste teleseriaalist "Miś Uszatek" ('Karu Lontkõrv'), mis oli eetris aastatel 1975–1987. Neil filmidel on unejuttudele sobilik lõpulause: "Lapsed armastavad karu ja karu armastab lapsi." Lontkõrvaga karu oli populaarne peamiselt lasteaialaste hulgas: karu oli südamlik ja heatahtlik ning meenutas lastele kodus olevaid kaisukarusid. Sarja toodeti Poola Televisiooni tellimusel Łodzis asuvas stuudios Se-Ma-For. 1987. aastaks oli toodetud kokku 104 osa, kõik nad kestsid 8–10 minutit.

Lisaks unejutumuuseumile võib selle filmi nukke leida muudestki Poola muuseumidest, näiteks Kielce mänguasjade ja mängude muuseumist. Nukke valmistati palju, ühe osa jaoks läks vaja vähemalt kolme nukku, kuna nukud võisid filmimise käigus katki minna või määrduda. Sageli kingiti kasutatud nukke tähtsatele ministeeriumiametnikele, kelle käest oli vaja mõne saate tarbeks luba saada. Kokku läks terve sarja jooksul kasutusse umbes 500 karukujulist nukku. 

Sari oli väga populaarne ning seda näidati enam kui 20 riigis. Ungaris on karu nimi Füles Mackó, Jaapanis Oyasumi Kuma-chan, Soomes Nalle Luppakorva ja Sloveenias Medvedek Uhec.

 Viited 

Kategooria:Poola mänguasjamuuseumid
Kategooria:Lastekultuurikeskused